MT
C 349/132
Il-Ġurnal Uffiċjali tal-Unjoni Ewropea
29.9.2023
Interventi fis-suq 3.21.
Il-KESE jqis li huwa essenzjali li r-restrizzjonijiet fuq l-irkaptu tal-kuntatt mal-qiegħ jiġi riflessi awtomatikament għall-prodotti importati minn pajjiżi terzi.
Speċjalment minħabba li eluf ta’ tunnellati ta’ ħut abjad (eż. merluzz tal-Alaska, bakkaljaw, merluzz tal-linja sewda) jiġu mir-Russja u ċ-Ċina, li saħansitra jibbenefikaw minn preferenzi tariffarji.
Għalhekk, il-KESE jistieden lill-Kummissjoni biex, fil-Pjan ta’ Azzjoni, tinkludi miżuri tas-suq li jiżguraw il-konsistenza u l-koerenza bejn il-politiki interni u esterni u kundizzjonijiet ekwivalenti ta’ kompetizzjoni bejn l-operaturi tal-UE u dawk mhux tal-UE.
Finanzjament 3.22.
Il-KESE jiddispjaċih li l-Pjan ta’ Azzjoni ma jipproponi l-ebda miżura ta’ finanzjament addizzjonali għat-tranżizzjoni ekoloġika jew tal-enerġija proposta mill-Kummissjoni Ewropea.
Inizjattiva bħal din, li taffettwa tant bastimenti tas-sajd tal-qiegħ, trid tkun akkumpanjata mill-inċentivi u l-mekkaniżmi ta’ kumpens meħtieġa.
Il-KESE jappella biex tiġi allokata għajnuna mill-Istat għar-riċerka u l-innovazzjoni biex jitnaqqas il-kuntatt ma’ qiegħ il-baħar aktar milli biex jinbidel l-irkaptu tas-sajd jew ikun hemm l-iskrappjar.
Dan tal-aħħar ikun jeħtieġ ammonti kbar ta’ flus li mhumiex disponibbli fil-fondi attwali, minbarra li hemm impedimenti tekniċi biex jinbidlu l-metodi tas-sajd.
Barra minn hekk, il-KESE jitlob ukoll li jitqiesu l-istaġjonalità u l-ispeċifiċità tas-settur tas-sajd.
Il-KESE jitlob li, minbarra l-Fond Ewropew għall-Affarijiet Marittimi, is-Sajd u l-Akkwakultura (FEMSA), il-Fond Soċjali Ewropew u l-Fond Ewropew għall-Iżvilupp Reġjonali jadottaw programmi ffukati fuq is-sajd biex itejbu l-allokazzjoni tal-fondi lejn żoni fejn huma l-aktar meħtieġa.
Barra minn hekk, jistieden lill-Kummissjoni Ewropea tipproduċi rapporti ta’ monitoraġġ biex tivverifika jekk il-fondi humiex qed jiġu implimentati u distribwiti kif suppost.
Qabdiet inċidentali 3.23.
Il-KESE jaqbel bis-sħiħ mal-Kummissjoni dwar il-ħtieġa li jiġu minimizzati u, fejn possibbli, eliminati l-qabdiet aċċessorji ta’ speċijiet tal-baħar sensittivi (bħad-denfil komuni tal-Golf tal-Biskalja).
Il-KESE huwa mħasseb dwar speċijiet vulnerabbli li huma partikolarment mhedda, bħal xi speċijiet ta’ klieb il-baħar, fkieren tal-baħar, mammiferi tal-baħar (id-denfil iswed tal-Baltiku Ċentrali u l-bumerin) u għasafar tal-baħar (il-garnija tal-Baleariku).
Il-KESE jistieden lill-Istati Membri jieħdu miżuri nazzjonali jew konġunti biex inaqqsu kemm jista’ jkun il-qabdiet aċċessorji.
3.24.
F’dan ir-rigward, il-KESE jilqa’ l-aħħar miżuri meħuda minn xi Stati Membri li bagħtu osservaturi abbord u apparati akustiċi li jużaw l-ultrasound biex jitnaffru d-dniefel.
Fl-aħħar nett, il-KESE jistieden lill-Kummissjoni u lill-Istati Membri jiżguraw li l-għeluq taż-żoni tas-sajd għall-protezzjoni ta’ speċijiet sensittivi jkun ibbilanċjat u jqis l-impatt soċjoekonomiku kbir li għandu fuq il-flotta.
3.25.
Fir-rigward tas-sallura, il-KESE jinsab imħasseb dwar l-istat sensittiv tal-ispeċi u jfakkar fil-miżuri deċiżivi għat-titjib adottati mill-Kunsill f’Diċembru 2022, li rriżultaw f’għeluq ta’ sitt xhur tal-qabdiet mill-baħar u projbizzjoni totali tas-sajd rikreattiv.
F’dan il-kuntest, il-KESE jfakkar li dawn il-miżuri se jkollhom impatt negattiv kbir fuq is-sajd kostali fl-Ewropa, u għalhekk jitlob li ssir analiżi tal-progress fl-irkupru tal-ispeċijiet qabel ma jittieħdu aktar miżuri restrittivi.
Madankollu, il-Kumitat jemmen li huwa fundamentali li jiġu indirizzati l-impatti kollha tas-sajd u dawk mhux relatati mas-sajd u li tiġi implimentata aħjar il-leġiżlazzjoni rilevanti bħad-Direttiva Qafas dwar l-Ilma (20), id-Direttiva dwar il-Ħabitats u d-Direttiva Kwadru dwar l-Istrateġija Marina, sabiex tittejjeb is-sitwazzjoni malajr kemm jista’ jkun, waqt li tiġi evitata aktar restrizzjoni.
Sustanzi oħra li jniġġsu 3.26.
Huwa stmat li fil-qiegħ tal-Baħar Baltiku biss hemm madwar 50 000 tunnellata ta’ munizzjon kimiku, 500 000 tunnellata ta’ armi konvenzjonali u 10 000 fdalijiet ta’ nawfraġji, minħabba l-gwerer tas-seklu li għadda (21).
Dan il-periklu qed jiġi aggravat mill-aggressjoni militari brutali tar-Russja kontra l-Ukrajna.
Il-munizzjonijiet mormija huma ta’ theddida reali għall-ħajja tal-bniedem u għall-ambjent tal-baħar, u jipperikolaw mhux biss is-sajd u t-tbaħħir iżda wkoll l-iżvilupp ta’ setturi oħra tal-ekonomija blu.
Il-KESE jistieden lill-Kummissjoni Ewropea u lill-Istati Membri jieħdu passi operattivi biex inaddfu qiegħ il-baħar, kif ukoll miżuri leġiżlattivi biex jiżguraw li l-ilmijiet ikunu sikuri minn dawn il-perikli.
Il-KESE jfakkar fl-importanza tal-Awtorità Ewropea dwar is-Sigurtà fl-Ikel u l-programmi nazzjonali tal-Istati Membri skont id-Direttiva Kwadru dwar l-Istrateġija Marina biex jiġi ssalvagwardjat l-ambjent tal-baħar bħala sors ta’ ikel sikur u san għall-bnedmin.
(20) (21)
Id-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabilixxi qafas għal azzjoni Komunitarja fil-qasam tal-politika tal-ilma (ĠU L 327, 22.12.2000, p. 1).
Clearing chemical and conventional munitions from the sea (Euractiv) (It-tneħħija ta’ munizzjon kimiku u konvenzjonali mill-baħar, mhux disponibbli bil-Malti).